— Наш музей дзейнічае ў статусе аб’яднання. Гэта дазволіла пазбегнуць розных складанасцей са статутам, строгіх патрабаванняў, якія вылучаюцца да музеяў. Але адна справа заснаваць музей, другая — займацца ім. Заўсёды актуальнае пытанне пра ўтрыманне музея пад адкрытым небам. У нас зімой музейныя памяшканні не ацяпляюцца. Няма і штатных супрацоўнікаў — абыходзімся выключна дапамогай валанцёраў. Найбліжэйшыя супрацоўнікі жывуць у адным доме — жонка, дзеці, у суседнім — сястра з бацькамі. Але маем сваіх прадстаўнікоў у розных гарадах Польшчы і Беларусі, што нам вельмі дапамагае.